3.		Námietka miestnej nepríslušnosti konajúceho súdu
			(§ 41 Civilného sporového poriadku)
						Okresnému súdu Rimavská Sobota
V Tisovci, dňa 28. 8. 2022					k sp. zn. 1Cb/100/2022
Vec:	Námietka miestnej nepríslušnosti konajúceho súdu
V spore žalobcu Superfirma, s.r.o. so sídlom Hradská 89, Bánovce nad Bebravou, IČO: 12 345 678 proti žalovanému Konrádovi Balogovi, trvale bytom Sklárska 850, Poltár, podnikajúcemu pod obchodným menom Konrád Balog AUTOBAL s miestom podnikania Sklárska 850, Poltár, IČO: 98 765 432 o zaplatenie 1 000 eur s príslušenstvom týmto podávam námietku miestnej nepríslušnosti Okresného súdu Rimavská Sobota, kde sa tento obchodný spor vedie pod spisovou značkou 1Cb/100/2022. 
Žalobca Superfirma, s.r.o. so sídlom Hradská 89, Bánovce nad Bebravou, IČO: 12 345 678 podal dňa 15. mája 2022 na Okresný súd Rimavská Sobota žalobu o zaplatenie 1 000 eur s príslušenstvom proti mne ako žalovanému. Okresný súd Rimavská Sobota mi dňa 20. júna 2022 doručil žalobu s výzvou na vyjadrenie sa k nej. Keďže ide o prvý procesný úkon v tomto spore, ktorý mi patrí (t. j. vyjadrenie sa k žalobe), mám právo namietať miestnu nepríslušnosť konajúceho súdu. 
Podľa § 13 Civilného sporového poriadku na konanie v prvej inštancii je miestne príslušný všeobecný súd žalovaného, ak nie je ustanovené inak. Podľa § 14 Civilného sporového poriadku všeobecným súdom fyzickej osoby je súd, v ktorého obvode má fyzická osoba adresu trvalého pobytu.
Keďže adresa môjho evidovaného trvalého pobytu je v okrese Poltár, ktorý patrí do územného obvodu Okresného súdu Lučenec, vznášam týmto podľa § 41 Civilného sporového poriadku námietku miestnej nepríslušnosti Okresného súdu Rimavská Sobota a žiadam, aby súd po zhodnotení jej dôvodnosti bezodkladne postúpil spor na miestne príslušný Okresný súd Lučenec a následne ma o postúpení veci upovedomil podľa § 43 Civilného sporového poriadku. 
Aktuálnu adresu môjho trvalého pobytu si môže súd vylustrovať v databáze Registra obyvateľov SR. 
	Konrád Balog
Poznámky
Konanie sa uskutočňuje na súde, ktorý je na prejednanie príslušný. Príslušnosť sa určuje podľa okolností v čase začatia konania; takto určená príslušnosť trvá až do skončenia konania. Súd aj bez námietky skúma vecnú príslušnosť, kauzálnu príslušnosť a funkčnú príslušnosť počas celého konania, avšak miestnu príslušnosť súd skúma iba na námietku žalovaného uplatnenú najneskôr pri prvom procesnom úkone, ktorý mu patrí. Výlučnú miestnu príslušnosť (§ 20 CSP) súd skúma aj bez námietky na začiatku konania.
V skutkovom prípade uvedenom vo vzore podal žalobca žalobu na miestne nepríslušný súd, nakoľko Okresný súd Rimavská Sobota nie je v naznačenom prípade všeobecným súdom žalovaného. Ak by žalovaný nevzniesol námietku miestnej príslušnosti pri prvom úkone, ktorý mu patril (v danom prípade išlo o vyjadrenie k žalobe), tak by sa považoval tento nedostatok za zhojený a spor by ďalej prebiehal na Okresnom súde Rimavská Sobota. V ďalších štádiách konania by už žalovaný nemal možnosť namietať, že spor prejednáva a rozhoduje súd, ktorý nie je príslušný.